Egiptuse kultuuriväärtuste amet teatas uue, rüüstamata hauakambri leiust kuulsas vaaraode matmispaigas Kuningate orus, kirjutab The Independent.    Värske leid asub ainult nelja meetri kaugusel kuulsast  lapsvaarao Tutanhamoni hauakambrist, mille avastas 1922. aastal inglane Howard Carter.    Hauakambri leidsid USA Memphise ülikooli teadlased, kelle tööd juhib tänapäeva üks kuulsaimaid egüptolooge Otto Schaden.    Seekordne leid on vaaraode nekropolist leitud hauakambritest järjekorras 63. See asub asub Kuningate oru idapoolses osas, 10. leiu, Amenmesse`i ja 62. hauakambri, Tutanhamonile kuulunud matmispaiga vahel.    Hauakamber on raiutud kolme meetri sügavusele maa alla ning seal on  ainult ruumist. Klassikalised matmiskohad koosnevad sissekäigust, eeskambrist, lisakambrist, matusekambrist ning aarete hoiuruumist.    Arheoloogide andmetel on hauakambrist leitud viis muumiat pärit 18. dünastia ajastust, umbes 14. sajandist e. Kr.    Egiptuse antiiginõukogu esindaja Zahi Hawassi kinnitusel katsid muumiate nägusid värvikirevad surimaskid ning sarkofaagide ümber oli paigutatud rohkem kui 20 vaarao pitseriga suletud anumat.    USA arheoloog Kent Weeks selgitas,  et kuna tegemist on ainult üheruumilise hauakambriga, siis võis see esialgu olla ehitatud ühe muumia tarbeks.    Ta lisas, et ülejäänud neli on sinna hiljem juurde maetud ning mitte ükski sealt leitud muumiatest ei pruugi olla vaarao, sest seinal olevate kirjutiste hulgast puuduvad vaaraomärgid.    Teeba kaardistamisprojektis osaleva Weeksi arvates võis sinna hauakambrisse olla maetud vaarao naine või poeg ning miks mitte ka mõni õukonna preester või ametnik.    Väljakaevamistel osalenud Memphise ülikooli arheoloog Patricia Podvorzski lisas, et see on üle pika aja üks huvitavamaid leide, kuna hauakamber oli täiesti rüüstamata. Viimane puutumatuna leitud hauakamber oli Tutanhamoni oma.    Endises Teebas ja praeguses Luxoris väljakaevamisi juhtinud Otto Schaden koos meeskonnaga leidis hauakambri täiesti juhulikult.    Arheoloogidel oli käsil projekt nimega «Amenmesse Tomb Project», kus kaevati välja 19. dünastia aegset hauakambrit. Otsides kinnitust hauakambri  asukohale, leidsid arheoloogid hauakambrite ehitajate majapidamise jäänuseid, mille alt avanes uus matmispaik.    «Nii Tutanhamoni hauakamber kui ka uus leid olid rüüstamata selle tõttu, et nende peal asusid hauakambrite ehitajate eluhooned,» selgitas arheoloog Podvorzski.    Allikas: Postimees Online  http://www.postimees.ee/100206/online_uu...191582.php    Praeguse seisuga pilte ei  leidnud, üsna peagi katsun lisada mõned teemakohased.    Mõelda, mis kõik veel leidmata võib olla..